Die Darling-eskarp is ’n lae platorand wat oos van die Swan-kusvlakte en Perth in Wes-Australië van noord na suid loop. Kaarte uit die 1830's verwys na die eskarp as die General Darlings Range; wat later in Engels afgekort is tot Darling Range. Die platorand is deur die Britse setlaars van die Swanrivier-kolonie oorgesteek en verken. Die bekendste van hierdie verkenningstogte is dié deur Robert Dale, wat van ’n punt naby Guildford tot by die suide van Greenmountheuwel en op tot by die Helenavallei gereis het. Die Darling-eskarp is die gevolg van die Darling-breuk, 'n groot geologiese onderbreking wat die Yilgarn-kraton in die ooste van die jonger Pinjarragebergte en die daaroor liggende Perthkom in die weste skei. Die Darling-breuk is vir langer as 1 000 km blootgestel, vanaf die gebied wes van Shark-baai tot aan die suidkus van Wes-Australië oos van Albany. Die graniet en gneis van die Yilgarn-kraton vorm die hoë grond van die Perthheuwels en kan waargeneem word waar paaie deur die heuwels loop, met baie goeie voorbeelde in die Mundaring Weir-gebied.